Wir wollen seein eein eeinich Volch von Wölfen,  es ischt im Wallis eh schon fünf vor Zwölfen!    Es isch emool e Wolf  mit hohlem Zahn  ibere Simplon koo im Hungerwahn,  hett dert  fir dWalliser verschisse   deenen ihri faisse Scheefli grisse!  So wänn die denn mit wysse Hind probiere  die Härde zschitze, ssell nit eskaliere.  Dr schlaui Wolf hett dänggt  was, wyssi Hind?  denn ryss ych halt vo jetzt aa au e Rind!    Mir  wänn jo dInnerschwyzer nit verdriesse;  im Wallis gitts kai Derfli Wolfeschiesse!  Ssinn nur e paar dert wieder zämmegschtande,  und hänn sich schnäll in dJagdmontur lo gwande;  Wenn zBärn sich niemer meh duet reege,  mien mir dä Wolf halt sälber leege!    So sinn die Lyttli  stuur und aige,  dien gärn no usse Sterggi zaige!    Die Gschicht hett sehr vyyl Parallelle;  e mängge Wolf duet au sy Nagge stelle!  In jeedem Gremium, in jeedem  Gschäft  gitts doch e beese Wolf, wo kläfft.  Bim FCB glopft aine dFingge  und losst sy Ruudel vorwärts gingge.  Nur zwischedure sinn sy zahm,  dr Laitwolf Frei blybt amme lahm!  Am schlimmschten ischs bi dr SVP,  dert hetts scho jungi Welfli gee!  Nonem zäche Blocher-Gnoche  duet jetzt dr Brunner noochebloche!    Au sottigi sinn stuur und aige,  und dien gärn ihri Sterggi zaige!    Dr Graasschmegger Maurer wird im Schloof,  im griene Gwand zem lahme Schoof!  Dr Finanzwolf isch gange, bevor sy schiesse;  ych glaub halt doch, dä haig freiwillig miesse!  Au zue de Welf gheert dr Kachelmaa;  mechts gärn uff sado-maso haa!  In Rom, dert setzt dr hailig Babbe  uffs Bischoff-Haupt e rooti Kabbe;  är schloot bi dr letschte Welfli-Wahl  dr Koch zem neye Kardinal!  Sone klerikaali Rudel-Bindig  ferderet schynts dScheefli-Findig!    Wie dWalliser, wo stuur und  aige  no usse gärn dien Sterggi zaige!    Dr Wolf isch doot  sy reede vo aim,  und maine, dr Räscht gieng vo sälber haim!  Dasch gnau sone Määrli, wo kennt haisse,  dr beesi Wolf und de siebe Gaisse.  Me froggt sich halt in de letschte Daage,  wievyyl Welf denn sWallis no ka verdraage?  Dr greescht Wolf mit sym schlymige Gschnatter  isch doch dä FIFA-Halbgott Blatter!  Wie dä machthungrig wirblet und spinnt;  das isch sone typische  Walliser-Grind!    Ebbe die, wo so stuur und aige,  gärn ihri Macht und Sterggi zaige!    Au e gfrässige Wolf, wo im Wallis sich bettet,  und doch sganz Joor in dr Wält ummejettet,  isch vom FC Sion dä Preesi-Dyssi;  me spieelt en am beschte diräggt in dSchyssi!  Dä Playboy, wo dMaitli duet ummeschmaisse,  kennt gradso guet Wolfsmaastatt Hirschmaa haisse¨!  Und dr Federer hett ganz verbisse  aimool meh dr Nadal grisse!  Nit zletscht hämmer  zBasel, me kennt iberhitze,  mitem Morin au e schwarzes Schoof an dr Spitze;  dä stoht doch als Hobby akkuraat  Modäll firs SVP-Scheefli-Plakaat!  Zem Gligg isch dr Wolf nit bi uns aanegsässe,  dä hätt soo schwarzi eh nit gfrässe!    Grad wie dWalliser, wo stuur und aige,  allewyl gärn ihri Sterggi zaige!    Denn nonemool, Wolfeschiesse, das waiss doch e Jeede,  liggt nit im Wallis  me merggts scho am reede!  Friehner sinn dKanteen  halt no zämmekoo,  dWalliser wänns lieber ellai durestooh!  Sy sagen em Räschte gärn Üsserschwiiz,  drbyy sinn grad die fir die andere sGryyz!  Am Simplon baut me  es isch zem gryyne,  en aisyttygs Katzedirli yyne.  So ka dr Wolf denn numme no uuse  und zItalien ääne wieder go pfuuse!  Aber  me waisses  e Wolf isch nur doot,  bis dr näggscht wieder vor dr Flinte stooht!    So sinn sy, dWalliser, stuur und aige,  dien gärn ihri Macht und  Sterggi zaige!    Dr Laitwolf vo dr BaZ  dr Somm  isch schynts au nit so Scheefli-fromm!  Dr neyi Bsitzer mecht en gärn bhalte;  so duet me dLääsermainig spalte!  Wo isch dr Sutter äggscht die vyyle Batze  im Basler Daig go zämmegratze?  Uff allfäll maint är zue sym Danti;  Ych willen nimm, dä Tettamanti!  Und dangg dr Abstimmig hett är denne  dr Blocher au grad ussschaffe kenne!  Sone Sutter kennt  me schiggt sich dryy,  grad so guet  au e Walliser syy!    Die sinn halt eso, mächtig und aige,  und dien gärn ihri Sterggi zaige!    Mir Querschleeger hätte do grad no zbrichte,  dass mir uff unsere Laitwolf mien verzichte!  Är fählt das Joor in unserer Mitti,  an synere Stell ziehn mir jetzt e Ditti.  Kai Schuss hetten droffe  mach dr kaini Sorge;  är daucht wieder uff am Donnschtig demorge!  Drotzdäm mechte mir halt en Ainhait syy,  drum isch är symbolisch als Wolf drbyy!    So wollen wir seein eein eeinzich Volch von Wölfen,  doch beei uns ischt es noch nicht fünf vor Zwölfen!